《舟中对月》
宋代·董嗣杲

过峡水不清，浑浊甚他处。
今朝喜得晴，看月莫犹豫。
尽力掀篷开，净着两眼觑。
月色更婀娜，炯然洗积虑。
前矶水冲撞，传若小滟滪。
令人厌水程，惟祝江灵助。
天地境界古，恨无槁梧据。
馀樽就手沥，适口乏啖茹。
嗫嚅味自佳，不须劳举箸。
醒去掩篷眼，零落故衾絮。
呼天招仙游，同学列子御。
傥转北头风，稳涉芜湖去。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。